CELEX: 52013PC0536
Language: mt
Date: 2013-07-22
Title: Proposta għal DEĊIŻJONI TAL-KUNSILL dwar l-iffirmar u l-applikazzjoni provviżorja, f'isem l-Unjoni, ta' Protokoll ta' mal-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ġeorġja, min-naħa l-oħra, li jikkonċerna Ftehim Qafas bejn l-Unjoni Ewropea u l-Ġeorġja, dwar il-prinċipji ġenerali għall-parteċipazzjoni tal-Ġeorġja fil-programmi tal-Unjoni

|
			
		
		
		52013PC0536
		
			Proposta għal DEĊIŻJONI TAL-KUNSILL dwar l-iffirmar u l-applikazzjoni provviżorja, f'isem l-Unjoni, ta' Protokoll ta' mal-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ġeorġja, min-naħa l-oħra, li jikkonċerna Ftehim Qafas bejn l-Unjoni Ewropea u l-Ġeorġja, dwar il-prinċipji ġenerali għall-parteċipazzjoni tal-Ġeorġja fil-programmi tal-Unjoni /* COM/2013/0536 final - 2013/0258 (NLE) */
			
				
		
		
			
			   	MEMORANDUM TA’ SPJEGAZZJONI
Bħala parti mill-Politika Ewropea
tal-Viċinat (PEV), il-ftuħ gradwali ta’ xi programmi u aġenziji
tal-Unjoni għall-parteċipazzjoni tal-pajjiżi sħab tal-PEV
jirrappreżenta waħda minn bosta miżuri maħluqa biex
jippromwovu r-riforma, il-modernizzazzjoni u t-tranżizzjoni
fil-viċinat tal-Unjoni Ewropea. Il-Kummissjoni ddeskriviet dan l-aspett
ta' politika iktar fid-dettall fil-Komunikazzjoni tagħha ta' Diċembru
2006 “dwar l-approċċ ġenerali biex il-pajjiżi sħab
tal-Politika Ewropea tal-Viċinat jkunu jistgħu jipparteċipaw
fl-aġenziji Komunitarji u fil-programmi Komunitarji”[1]. 
Il-Kunsill approva dan l-approċċ
fil-konklużjonijiet tiegħu tal-5 ta’ Marzu 2007[2]. 
Abbażi ta' din il-Komunikazzjoni u ta'
dawn il-konklużjonijiet, fit-18 ta’ Ġunju 2007,
il-Kunsill ħareġ direttivi lill-Kummissjoni biex tinnegozja Ftehimiet
Qafas mal-Alġerija, l-Armenja, l-Ażerbajġan, l-Eġittu,
il-Ġeorġja, l-Iżrael, il-Ġordan, il-Libanu, il-Moldovja, il-Marokk,
l-Awtorità tal-Palestina, it-Tuneżija u l-Ukraina, dwar il-prinċipji
ġenerali għall-parteċipazzjoni tagħhom fil-programmi
Komunitarji[3].

Il-Kunsill Ewropew ta’ Ġunju 2007[4] afferma mill-ġdid
l-importanza suprema tal-PEV u approva Rapport tal-Presidenza dwar il-Progress[5] li kien ippreżentat
fil-laqgħa tal-Kunsill Affarijiet Ġenerali u Relazzjonijiet Esterni
(KAĠRE) fit-18 u fid-19 ta’ Ġunju 2007 kif ukoll
il-Konklużjonijiet tal-Kunsill relatati[6].
Dan ir-rapport fakkar id-direttivi tal-Kunsill biex jiġu nnegozjati
protokolli addizzjonali relevanti. 
Il-Komunikazzoni
Konġunta tal-Kummissjoni u tar-Rappreżentant Għoli tal-Unjoni
Ewropea għall-Affarijiet Barranin u l-Politika ta' Sigurtà "Risposti
ġodda għal Viċinat fi trasformazzjoni"[7], approvata
mill-Konklużjonijiet tal-Kunsill fl-20 ta' Ġunju 2011,
enfasizzat aktar l-intenzjoni tal-UE li tiffaċilita l-parteċipazzjoni
tal-pajjiżi sħab fil-programmi tal-UE.
F’Settembru 2011,
il-parteċipanti tas-Summit ta’ Varsavja tas-Sħubija tal-Lvant qablu
li jiffaċilitaw il-parteċipazzjoni ta' pajjiżi sħab fi
programmi u aġenziji tal-UE.
Sa issa, ġew
iffirmati Protokolli mal-Armenja[8],
mal-Iżrael[9],
mal-Ġordan[10],
mal-Moldova[11],
mal-Marokk[12]
u mal-Ukraina[13].

F’Diċembru 2012,
il-Ġeorġja esprimiet l-interess tagħha li tipparteċipa
fil-firxa wiesgħa ta’ programmi miftuħa għall-pajjiżi
sħab tal-PEV. It-test tal-Protokoll innegozjat mal-Ġeorġja
jinsab mehmuż. 
Hawnhekk, il-Kummissjoni qed tippreżenta
proposta għal Deċiżjoni tal-Kunsill dwar l-iffirmar
tal-Protokoll. Dan il-Protokoll fih Ftehim Qafas dwar il-prinċipji
ġenerali għall-parteċipazzjoni tal-Ġeorġja
fil-programmi tal-Unjoni. Fih stipulazzjonijiet standard li huma maħsuba
li jiġu applikati għall-pajjiżi sħab kollha tal-PEV li
magħhom għandhom jiġu konklużi dawn il-protokolli. It-test
innegozjat jipprevedi wkoll li l-Partijiet japplikaw b’mod provviżorju
d-dispożizzjonijiet ta' dan il-Protokoll mid-data ta' meta jiġi
ffirmat. 
B’mod parallel, il-Kummissjoni
tippreżenta proposta għal Deċiżjoni tal-Kunsill dwar
il-konklużjoni tal-Protokoll imsemmi. 
Il-Kunsill huwa mistieden jadotta d-Deċiżjoni
proposta li ġejja.
2013/0258 (NLE)
Proposta għal
DEĊIŻJONI TAL-KUNSILL
dwar l-iffirmar u l-applikazzjoni provviżorja, f'isem
l-Unjoni, ta' Protokoll ta' mal-Ftehim ta’ Sħubija u Kooperazzjoni bejn
il-Komunitajiet Ewropej u l-Istati Membri tagħhom, min-naħa
l-waħda, u l-Ġeorġja, min-naħa l-oħra, li
jikkonċerna Ftehim Qafas bejn l-Unjoni Ewropea u l-Ġeorġja, dwar
il-prinċipji ġenerali għall-parteċipazzjoni
tal-Ġeorġja fil-programmi tal-Unjoni
IL-KUNSILL
TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 212
tiegħu, flimkien mal-Artikolu 218(5) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fit-18 ta’ Ġunju 2007
il-Kunsill awtorizza lill-Kummissjoni biex tinnegozja Protokoll ta' mal-Ftehim
ta’ Sħubija u Kooperazzjoni bejn il-Komunitajiet Ewropej u l-Istati Membri
tagħhom, min-naħa l-waħda[14],
u l-Ġeorġja, min-naħa l-oħra, li jikkonċerna Ftehim
Qafas bejn l-Unjoni Ewropea u l-Ġeorġja, dwar il-prinċipji
ġenerali għall-parteċipazzjoni tal-Ġeorġja
fil-programmi tal-Unjoni ("il-Protokoll"),
(2)       Dawn in-negozjati ġew
konklużi.
(3)       Il-Protokoll għandu
jiġi ffirmat f’isem l-Unjoni, soġġett
għall-konklużjoni tiegħu f’data aktar tard. 
ADOTTA DIN ID-DEĊIŻJONI: 
Artikolu 1
L-iffirmar
tal-Protokoll ta' mal-Ftehim ta’ Sħubija u Kooperazzjoni bejn
il-Komunitajiet Ewropej u l-Istati Membri tagħhom, min-naħa
l-waħda, u l-Ġeorġja, min-naħa l-oħra, li
jikkonċerna Ftehim Qafas bejn l-Unjoni Ewropea u l-Ġeorġja, dwar
il-prinċipji ġenerali għall-parteċipazzjoni
tal-Ġeorġja fil-programmi tal-Unjoni (minn issa 'l quddiem
imsejjaħ “il-Protokoll”) b’dan qed jiġi awtorizzat, soġġett
għall-konklużjoni tiegħu[15].
Artikolu 2
Il-President tal-Kunsill huwa b’dan awtorizzat
li jinnomina lill-persuna jew persuni bis-setgħa li jiffirmaw il-Protokoll
f’isem l-Unjoni.
Artikolu 3
Din id-Deċiżjoni tidħol
fis-seħħ dakinhar tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
PROTOKOLL
ta' mal-Ftehim ta’ Sħubija u Kooperazzjoni bejn il-Komunitajiet
Ewropej u l-Istati Membri tagħhom, min-naħa l-waħda, u
l-Ġeorġja, min-naħa l-oħra, li jikkonċerna Ftehim
Qafas bejn l-Unjoni Ewropea u l-Ġeorġja, dwar il-prinċipji
ġenerali għall-parteċipazzjoni tal-Ġeorġja
fil-programmi tal-Unjoni
L-UNJONI EWROPEA,
minn hawn 'il quddiem imsejħa “l-Unjoni”,
min-naħa
l-waħda,
u
Il-ĠEORĠJA,
minn hawn 'il quddiem imsejħa “il-Ġeorġja”
min-naħa
l-oħra,
minn hawn 'il
quddiem imsejħa konġuntament “il-Partijiet”
Billi:
(1)          Il-Ġeorġja
kkonkludiet Ftehim ta’ Sħubija u Kooperazzjoni bejn il-Komunitajiet
Ewropej u l-Istati Membri tagħhom, min-naħa l-waħda, u
l-Ġeorġja, min-naħa l-oħra, (minn hawn 'il quddiem
imsejjaħ “il-Ftehim”), li daħal fis-seħħ
fl-1 ta’ Lulju 1999.
(2)          Il-Kunsill Ewropew ta’
Brussell tas-17 u tat-18 ta’ Ġunju 2004 laqa’ l-proposti
tal-Kummissjoni Ewropea għal Politika Ewropea tal-Viċinat (PEV) u
approva l-konklużjonijiet tal-Kunsill
tal-14 ta’ Ġunju 2004.
(3)          F’ħafna
okkażjonijiet oħrajn, il-Kunsill laħaq konklużjonijiet li
jiffavorixxu din il-politika.
(4)          Fil-5 ta’ Marzu 2007,
il-Kunsill esprima appoġġ għall-approċċ ġenerali
u globali deskritt fil-Komunikazzjoni tal-Kummissjoni Ewropea
tal-4 ta’ Diċembru 2006 sabiex is-sħab tal-PEV jingħataw
il-possibbiltà li jipparteċipaw fl-aġenziji Komunitarji u fil-programmi
Komunitarji skont il-merti tagħhom u meta l-bażijiet
ġuridiċi jippermettu li jsir dan.
(5)          Il-Ġeorġja
esprimiet ix-xewqa tagħha li tipparteċipa f’għadd ta’ programmi
tal-Unjoni.
(6)          It-termini u
l-kondizzjonijiet speċifiċi, b’mod partikolari l-kontribuzzjoni
finanzjarja u l-proċeduri ta’ rapportar u ta’ evalwazzjoni, fir-rigward
tal-parteċipazzjoni tal-Ġeorġja f’kull programm partikolari,
għandhom jiġu ddeterminati fi ftehim bejn il-Kummissjoni Ewropea u
l-awtoritajiet kompetenti tal-Ġeorġja,
FTIEHMU KIF ĠEJ:
Artikolu 1
Il-Ġeorġja titħalla tipparteċipa
fil-programmi kollha tal-Unjoni attwali u futuri miftuħa
għall-parteċipazzjoni tal-Ġeorġja f'konformità
mad-dispożizzjonijiet relevanti li jadottaw dawn il-programmi.
Artikolu 2
Il-Ġeorġja tikkontribwixxi finanzjarjament
għall-baġit ġenerali tal-Unjoni Ewropea li jikkorrespondi
mal-programmi speċifiċi li fihom tipparteċipa
l-Ġeorġja.
Artikolu 3
Ir-rappreżentanti tal-Ġeorġja jitħallew
jieħdu sehem bħala osservaturi u, għall-punti li
jikkonċernaw lill-Ġeorġja, jitħallew jipparteċipaw
fil-kumitati tal-ġestjoni responsabbli mill-monitoraġġ
tal-programmi li l-Ġeorġja tikkontribwixxi finanzjarjament
għalihom.
Artikolu 4
Proġetti u inizjattivi mressqa minn parteċipanti
mill-Ġeorġja jkunu soġġetti, sa fejn ikun possibbli,
għall-istess kundizzjonijiet, regoli u proċeduri li għandhom
x’jaqsmu mal-programmi kkonċernati, li jiġu applikati
għall-Istati Membri.
Artikolu 5
It-termini u
l-kundizzjonijiet speċifiċi rigward il-parteċipazzjoni
tal-Ġeorġja f’kull programm partikolari, speċjalment
il-kontribuzzjoni finanzjarja pagabbli u l-proċeduri tar-rapportar u
tal-evalwazzjoni, jiġu determinati fi ftehim bejn il-Kummissjoni Ewropea u
l-awtoritajiet kompetenti tal-Ġeorġja, abbażi tal-kriterji
stabbiliti mill-programmi kkonċernati.
Jekk
il-Ġeorġja tapplika għall-assistenza esterna tal-Unjoni biex
tipparteċipa fi programm tal-Unjoni partikolari abbażi
tal-Artikolu 3 tar-Regolament (KE) Nru 1638/2006 tal-Parlament
Ewropew u tal-Kunsill tal-24 ta’ Ottubru 2006 li jistabbilixxi
dispożizzjonijiet ġenerali għat-twaqqif ta’ Strument Ewropew ta’
Viċinat u Sħubija jew skont kwalunkwe Regolament simili li jipprovdi
għall-assistenza esterna tal-Unjoni lill-Ġeorġja li jista'
jiġi adottat fil-futur, il-kundizzjonijiet li jirregolaw l-użu
mill-Ġeorġja tal-assistenza esterna tal-Unjoni jiġu determinati
fi ftehim dwar il-finanzjament li, b’mod partikolari, jirrispetta
l-Artikolu 20 tar-Regolament (KE) Nru 1638/2006.
Artikolu 6
Kull ftehim konkluż skont l-Artikolu 5 jistipula, f'konformità
mar-Regolament (UE, EURATOM) Nru 966/2012 tal-Parlament Ewropew u
tal-Kunsill tal-25 ta’ Ottubru 2012 dwar ir-regoli finanzjarji
applikabbli għall-baġit ġenerali tal-Unjoni u li jħassar
ir-Regolament tal-Kunsill (KE, Euratom) Nru 1605/2002, li l-kontrolli jew
l-awditi finanzjarji jew verifiki oħra, inklużi l-investigazzjonijiet
amministrattivi se jitwettqu mill-Kummissjoni Ewropea, mill-Uffiċċju
Ewropew ta’ Kontra l-Frodi u mill-Qorti tal-Awdituri, jew taħt l-awtorità
tagħhom.
Għandhom isiru dispożizzjonijiet dettaljati dwar il-kontroll
u l-awditjar finanzjarju, il-miżuri amministrattivi, il-penali u l-irkupru
li jippermettu l-għoti lill-Kummissjoni Ewropea, lill-Uffiċċju
Ewropew ta’ Kontra l-Frodi u lill-Qorti tal-Awdituri ta' setgħat
ekwivalenti għas-setgħat tagħhom fir-rigward
tal-benefiċjarji jew tal-kuntratturi stabbiliti fl-Unjoni.
Artikolu 7
Dan il-Protokoll
japplika għall-perjodu li matulu jkun fis-seħħ il-Ftehim.
Dan il-Protokoll
jiġi ffirmat u approvat mill-Partijiet f'konformità mal-proċeduri rispettivi
tagħhom.
Kull Parti tista’
tiddenunzja dan il-Protokoll permezz ta’ notifika bil-miktub lill-Parti
l-oħra.
Dan il-Protokoll
jintemm sitt xhur wara d-data li fiha ssir din in-notifika.
It-terminazzjoni
tal-Protokoll li tiġi wara d-denunzja minn kwalunkwe waħda
mill-Partijiet ma tinfluwenza bl-ebda mod l-ispezzjonijiet u l-kontrolli li
għandhom jitwettqu f'konformità mad-dispożizzjonijiet stipulati
fl-Artikoli 5 u 6 fejn xieraq.
Artikolu 8
Iż-żewġ
Partijiet jistgħu jeżaminaw mill-ġdid l-implimentazzjoni ta’ dan
il-Protokoll, abbażi tal-parteċipazzjoni effettiva
tal-Ġeorġja fil-programmi tal-Unjoni, sa mhux aktar tard minn tliet
snin wara d-dħul fis-seħħ ta’ dan il-Protokoll, u kull tliet
snin minn hemm 'il quddiem. 
Artikolu 9
Dan il-Protokoll japplika, min-naħa l-waħda,
għat-territorji li fihom japplika t-Trattat dwar il-Funzjonament
tal-Unjoni Ewropea u skont il-kundizzjonijiet stabbiliti f’dan it-Trattat, u
min-naħa l-oħra, għat-territorju tal-Ġeorġja.
Artikolu 10
Dan il-Protokoll jidħol fis-seħħ fl-ewwel
jum tax-xahar wara d-data li fiha l-Partijiet jinnotifikaw lil xulxin permezz
ta’ mezzi diplomatiċi dwar it-tlestija tal-proċeduri tagħhom
meħtieġa biex dan jidħol fis-seħħ.
Sakemm
jidħol fis-seħħ, il-Partijiet jaqblu li japplikaw
provviżorjament dan il-Protokoll mid-data ta' meta jiġi ffirmat,
sakemm tintlaħaq il-konklużjoni tiegħu f’data aktar tard.
Artikolu 11
Dan il-Protokoll jifforma parti integrali
mill-Ftehim.
Artikolu 12
Dan il-Ftehim jitfassal f'żewġ kopji
bil-Bulgaru, biċ-Ċek, bid-Daniż, bl-Estonjan,
bil-Finlandiż, bil-Franċiż, bil-Ġermaniż, bil-Grieg,
bl-Ingliż, bl-Ispanjol, bl-Isvediż, bil-Latvjan, bil-Litwan,
bil-Malti, bl-Olandiż, bil-Pollakk, bil-Portugiż, bir-Rumen,
bis-Slovakk, bis-Sloven, bit-Taljan, bl-Ungeriż u bil-Ġeorġjan,
u kull wieħed minn dawn it-testi huwa ugwalment awtentiku. 
Magħmul fi Brussell, 

Għall-Unjoni Ewropea           
Għall-Ġeorġja
[1]               COM (2006) 724
final tal-4 ta’ Diċembru 2006;
[2]               Il-konklużjonijiet
tal-Kunsill Affarijiet Ġenerali u Relazzjonijiet Esterni (KAĠRE)
tal-5 ta’ Marzu 2007;
[3]               Id-Deċiżjoni
tal-Kunsill (ristretta) li tawtorizza lill-Kummissjoni biex tinnegozja
l-Protokolli […], Dok 10412/07;
[4]               Il-Konklużjonijiet
tal-Presidenza – Brussell, il-21 u t-22 ta’ Ġunju 2007,
Dok 11177/07.
[5]               Ir-Rapport
tal-Presidenza dwar il-Progress li jikkonċerna t-“Tisħiħ
tal-Politika Ewropea tal-Viċinat”, Dok 10874/07.
[6]               Il-Konklużjonijiet
dwar it-Tisħiħ tal-Politika Ewropea tal-Viċinat, adottati
mill-Kunsill (Affarijiet Ġenerali u Relazzjonijiet Esterni)
fit-18 ta’ Ġunju 2007, Dok 11016/07.
[7]               COM (2011) 303
final, tal-25 ta’ Mejju 2011.
[8]               [għad
trid tiġi kkompletata bir-referenza tal-ĠU wara l-pubblikazzjoni]
[9]               ĠUUE
L 129/39 tas-17.5.2008;
[10]             [għad
trid tiġi kkompletata bir-referenza tal-ĠU wara l-pubblikazzjoni]
[11]             ĠUUE
L 14/5 tad-19.01.2011, ĠUUE L131/1
tat-18.05.2011, id-dħul fis-seħħ fl-01.05.2011;
[12]             ĠUUE
L 273/1 tad-19.10.2010, ĠUUE L90/1
tat-28.03.2012, dħul fis-seħħ fl-01.10.2012;
[13]             ĠUUE
L 18/1-5 tal-21.01.2011, ĠUUE L 133/1 tal-20.05.2011, dħul
fis-seħħ fl-01.11.2011
[14]             ĠUUE
L205, 04.08.1999, p. 3.
[15]             It-test
tal-Protokoll se jiġi ppubblikat flimkien mad-deċiżjoni dwar
il-konklużjoni tiegħu.